Norman Bel Geddes
Norman Bel Geddes, 1893-1958, amerikansk scenograf og designer. Norman Bel Geddes virkede fra 1916 som både scenograf, producer og instruktør af teater-, opera- og musicalopførelser samt film, og han udviklede her en stiliseret, funktionel scenografi.
I slutningen af 1920'erne viderebearbejdede han den i industriel design og arkitektur og udgav i 1932 bogen Horizons, hvor han definerede nye tekniske løsninger til alt fra industriel design til bygninger og motorveje.
Norman Bel Geddes, der drev et firma med op til 2000 medarbejdere, var medskaber af streamline-stilen og anvendte den i en busmodel fra 1939.